4x4 Fiets vir Kanovlei; Hongernood in noordweste; $700,000 vir San gemeenskappe se kos en saad; Moderamen wil gemeentes en ringe ontmoet... lees daarvan én meer in die Feldmuis van 28 Mei 2021
Jaargang 18 - Uitgawe 17/2021 - Vrydag 28 Mei 2021
Die uitgawe is so laat agv 'n rekenaar probleem, ons vra om verskoning daarvoor!
KOSHULP VIR NOODLYDENDES
In die noordweste van ons land is dit bitter droog en is daar mense wat op die rand van hongersnood leef.
In 'n brief skryf Erik van Zyl van Kunene hieroor die volgende:
Wat die afmetings van die nood in Kaokoland en Damaraland betref sal moeilik wees om presies te bepaal. Daar is mos nou dele waar dit gereën het, maar dit wil voorkom asof groot dele van in noordweste van Kaokoland steeds te min reën gekry het om die droogte te breek. In daardie dele is daar dus baie min bok en bees oor. Meeste beeste het in elke geval gevrek en baie OvaHimbas het met hul bokke na Opuwo en omringende areas getrek omdat dit daar gereën het. Toe ek gister met Ds Jason gepraat het, het dit geblyk dat die meeste OvaHimbas teruggetrek het na hulle areas. Byvoorbeeld Orupembe, Onjuva, Etanga, Okaanga …. Hoeveel dit regtig daar gereën het, weet ek nie? Die reën wat geval het sal in elke geval verligting bring vir die bokke, omdat die bosse uitloop na die reën. Damaraland het kol kol gereën en die nood bly steeds groot om voer by diere uit te bring.
Daar is steeds baie droogtehulp vir diere wat deur mense beloof is vir Kaokoland en Damaraland, maar soos Chris Bedeker in 'n brief aan jou geskryf het, bly vervoer die grootste kopseer.
Wat Kaokoland egter betref sal droogtehulp in die vorm van voedselhulp vir mense eerste prioriteit wees, omdat mense afgeleë bly en voedseltekort hongersnood tot gevolg sal hê. Hoeveel is nodig? Waarskynlik meer as wat ons deur donasies kan kry. Verlede en voorverlede jaar (en vroeër) het ons letterlik tonne vitamienverrykte pap uitgedeel, maar nadat die ekonomiese krisis Namibië in 2019/20 voluit getref het en buitelandse donasies skaars begin raak het, koop ons maar die goedkoopste mieliemeel vir die helfte van die prys.
Siende dat daar nog 8 maande oor is, sou ek 12 ton kon begroot vir die res van die jaar met die voorbehoud dat ek nog voertuie sal kry om my te help. Dit behels 'n bedrag van N$90000. Indien ek dit beskikbaar sou hê sal van die kos ook in Damaraland uitgedeel kon word.
Die slytasie en voertuigonkostes is natuurlik veel hoër as gewoonlik. Omdat ek elke slag meer as 'n ton vrag dra waarvan 800kg mieliemeel is, moes ek verlede jaar my agterste bladvere vervang wat morsaf gebreek het en reeds vanjaar my agterste "diff-housing" en voorste "diff-housing" 'n paar keer laat sweis.
Chris Bedeker skryf uit Khorixas:
So nodig soos wat droogtehulp mag wees in Damaraland, so onvoorbereid is ons eintlik daarvoor. Uit die aard van die saak ken ons mos nou net die mense wat op een of ander wyse aan ons gemeente verbonde is.
Ons het gedag die beste mense wat ons moontlik sal kan help met omvattende statistiek (en logistiek) is die conservancies. Maar ons laaste poging was nie baie suksesvol nie. Die lorrievrag grasbale wat ons by die Torra Conservancy se kantoor op Bergsig laat aflaai het, het volgens een van ons lidmate na drie weke nog daar gelê.
So sit ons nog met die aanbod van 2000 bale gras wat net 200km van die mense wat dit nodig het staan. Maar die mense het nie vervoer en ons het nie (genoeg) vervoer nie.
Ek praat laasweek met 'n kêrel van die plaas Geraas en ek kla oor die paadjie daarheen wat so sleg en dof is. "Ja meneer, die mense met die karre is almal weg getrek dorp toe en die donkies is vrek van die droogte, so hier loop nie meer karre nie."
Ek het vir Jakob gesê ek en hy moet maar ons twee bakkies loop vol laai en op Fonteine vir Jantjie Rhyn gaan gee as ons die 25'e daar loop kerk hou. Dan weet ons darem van een wat gehelp is.
My raad aan die Outjo Boerevereniging, wat iets soos 30 ton dierevoer van Voermeester wil versprei was dat 30 boere in hul bakkies spring en elkeen persoonlik kontak maak met mense in nood. Dit gaan die nood die effektiefste verlig en gaan wondere vir ons land se verhoudigs doen. En die gewer vind sonder uitsondering meer seën uit die aksie as die ontvanger.
'n Hele paar van ons vriende het presies dit al gedoen en na die mense toe gery wat hulle ken.
Ek en Jakob het oor dié dilemma gepraat, want daar is nog hope ander mense wat wil help en reeds help, wat niemand kollektief van weet nie. Jakob het gewonder of Kunene for Christ nie so 'n nexus kan vorm wat moontlike duplisering koordineer.
So die kort en die lank is, ons breek ons koppe daagliks oor die saak, maar kon nog nie met 'n waterdigte plan vorendag kom, behalwe om te help daar waar jy kan (en waar jy ken) nie.
En dan is daar mos nou nog die wisselvallige reën wat geval het ook. Waar dit gister pikswart was, is die 'n week later lowergroen; so is die wêreld van ons mos met sy sewedaegrassies. Die foto hiernaas is tekenend daarvan!
So jy moet eers ry na 'n man toe voor jy weet of hy gras nodig het. Menskos werk darem gelukkig anners. Aldus dr Chris Bedeker
HULP en GEMEENTES
Die saak het Donderdag op die Moderamen gedien.
Daar is kennis geneem van die aanbod van die Barnabas Fund om verrykte meel te skenk – mits die kerk die verspreiding kan koördineer en verseker dat dit op die regte plekke by die regte mense uitkom wat werklik in die nood is.
Die moderamen het ook gemeen dat Kunene vir Christus met hulle plaaslike kennis van die streek die aangewese mense is om te fasiliteer – maar ook besef dat hulle nie oor die kapasiteit beskik om dit alleen aan te pak nie!
Hulle het 'n beroep op gemeentes gedoen om betrokke te raak daarby sodat die verspreiding nie alles afkom op die KfC span nie.
Die moderamen het ook besluit om geld te bewillig uit die VTF fonds wat vir sulke sake benut kan word om met die koste van verspreiding te help.
Daar is nog bietjie voetwerk wat gedoen moet word, en sodra dinge en planne in plek is, sal bekend gemaak word aan gemeentes hoe en waar hulp gegee kan word.
Die moderamen het Donderdag vergader om die verslae aan die sinode te finaliseer wat betrekking het op hulle werksaamhede en opdragte.
Die resultaat hiervan word in di weke wat kom geneem na die ringe waar dit bespreek sal word met gemeente verteenwoordigers. Ander sake sal ook ter sprake kom.
Die moderamen het kennis geneem dat die getal wat sal mag vergader dalk weer verminder mag word – daar is sulke aanduidings. Daarvoor is prosedures vir 'n gedeeltelike aansit en gedeeltelike Zoom deelname aan die vergadering reëlings ooreengekom.
SAMESTELLING VAN DIE VERGADERING
Die moderamen het die interpretasie van die samestelling van afvaardigings na die sinode herbesoek. Die moderamen het herbevestig dat die sinode 'n vergadering is van gemeentes soos ons bepalinge dit stel, wat verteenwoordig word deur afgevaardigdes bereken in terme van elke goedgekeurde predikante pos in die gemeente plus 'n begeleidende kerkraadslid per predikante pos. Waar poste vakant is wat binne die bepalinge se reëlings oor die vul daarvan val, kan kerkrade in die vakante pos 'n kerkraadslid afvaardig.
Diens-leraars in gemeente poste word op dieselfde wyse afgevaardig sowel as standplaas leraars van elke gemeente-pos in die betrokke gemeentes.
Die moderamen het ook besluit om ander gelegitimeerdes wat gekoppel is aan gemeentes, maar nie in gemeente poste dien nie, word almal ook genooi om met spreekstem sitting te neem – so ook spesialiste in diakonale bedienings bestuursposte.
Daar word ook voorsiening gemaak vir waarnemers wat die sinode so kan bywoon en wat dmv 'n versoek via eie verteenwoordigers ook 'n spreekstem op 'n bepaalde put kan vra, wat onderhewig sal wees aan die beslissing van die voorsitter.
Sake waaroor hulle verslag doen in die opdragte is onder meer die opdrag om te werk aan die versterking van die NGKN as 'n onafhanklike kerk wat op 'n armlengte van die Algemene Sinode funksioneer, eie teologiese opleiding, missionale diakonaat, herbesinning oor die kubernese.
Luidens 'n verklaring wat na die vergadering uitgereik is, sal daar olv ds Johannes Maritz en ringskommissies van die onderskeie ringe byeenkomste gereël word wat oor die volgende vier weke sal geskied.
Deel daarvan is om sake wat uitgelig is as kontensieuse sake in ringsverband aandag te gee en ook om die inhoud van die moderamen verslag te bespreek sodat die aanbevelings van die moderamen na die sinode verfyn kan word.
4x4 fiets vir Kanovlei!
So 'n rukkie terug het die Namibiese NG Kerk blaadjie ''n versoek ingehad vir enige iemand wat dalk 'n ou trap fiets of twee het wat die waenhuis volstaan en nuwe werksplek soek. Of dalk selfs 'n Bakkie of twee sal ook werk
Ons het in twee fietse geskenk gekry na die versoek, en op die foto hier onder neem Ds. Shotty en Broer Visser van Kanovlei die fiets in ontvangs. Dit raak nou 'n gemeente fiets vir gebruik deur die leraar en die jeugwerkers.
Visser sê baie dankie dat dit ''n four by four" fiets is menende hy het lekker dik wiele en ratte.
As enige iemand nog fietse wil skenk is hulle welkom om Andries Gous gousandries74@gamail.com /0813612480 of Thijs van der Merwe by alg.sekr@ngkn.com.na / 061-374350 by die sinodale kantoor te kontak.
Bank besonderhede: DEGNOS, First National Bank - Grootfontein Rek. nr 553 24 111 992; Tak Kode 280 173 Andries gousandries74@gamail.com of ngtsumkwe@iway.na
• FOTO regs: Willem oppad met skolekos na Omatopi, Tsintsabis en Oerwoud saam met 'n watertenk wat geskenk word aan die skool op Omatopi.
• Andries Gous van DEGNOS berig
ONVERWAGSE HULP RED KOSPROJEK
Elke keer wanneer ons uit moedeloosheid dink nou het ons die einde bereik van 'n spesifieke projek dan gebeur daar goed wat ek as niks anders kan beskryf as God se hand wat aan die werk is.
Verlede jaar Oktober besluit ons dat daar geen Landbou projekte kan voortgaan nie, want ons het net nie geld daarvoor nie. Binne twee dae nadat ons die besluit geneem het kry ons 'n skenking van N$700,00 se kunsmis en mieliesaad, onverwags en uit die bloute uit. Genoeg saad om uit te deel aan al die Gemeenskappe. Die grootste landbou skenking ooit.
Gemeentes en Sinodes dra by en uit oorde wat ons dit nie verwag nie seën die Here die volhoubaarheid van Degnos.
In Maart maand is ek by moed opgee, want ons het nie die fondse om aan te gaan met die klein skooltjies nie – binne 'n week nadat ek besluit het ons kan nie meer aangaan nie kry ek 'n oproep van Imago Dei wat my laat weet dat hulle die grootste gedeelte van ons skooltjies se uitgawes gaan befonds met fondse van een van hulle donateurs. Dit is wonderlike nuus, maar ons kort nog om ent uit die finansiële jaar te voltooi.
Gister kry ons 'n oproep van 'n prokureur in Bloemfontein wat ons in kennis stel dat daar ''n erflating gelaat is vir Degnos deur een van hulle kliënte. En dit is groot genoeg dat ons die werk vir die jaar kan voltooi.
Loof saam met my vandag die Almagtige Here God, Hy hou sy Koninkryk in stand en Hy laat vaar nie die werke van Sy hande.
Nuwe inperkings knyp byeenkomste
In sy voordrag vanoggend oor Covid-19 het die agbare minister van gesondheid, dr. Kaulumbi Shangala sy kommer uitgespreek oor die versnelling in infeksies in die land, die oorvol hospitale en veral intensiewe sorg eenhede asook die hoë sterftesyfer wat aan Covid toegeskryf kan word.
Die argelose houding van die publiek bekommer hom ook. Hy het aangedui dat byeenkomste soos begrafnisse, huweliksvierings en ander openbare byeenkomste sogenaamde hots spots is vir die verspreiding van die virus. Daarom het hy aangekondig dat vanaf 1 Junie, alle byeenkomste weer beperk word tot 50 mense.
22 Mei was Pionierspark se verjaardag!
Pionierspark, Windhoek-Wes se derde dogter, sien op 22 Mei 1970, om 20:45 die lig met die stigting van Pionierspark.
Nagenoeg 600 lidmate is betrokke en die waarborglys beloof R18,000. "Die bruidskat is die kerk- en pastorie-erwe, insluitend oordragkoste, plus 50% van die dankoffers wat bygedra is sedert mense in die betrokke wyke begin woon het. Die bedrag beloop tans minstens R6,000," vertel die notule.
Agt gesinne versoek om nie by die nuwe gemeente in te skakel nie, want Windhoek-Wes se kerkgebou is nader aan hulle. Nie een van hulle is egter by die stigtingsvergadering teenwoordig nie. Uiteindelik besluit die Ringskommissie "...om die nuwe gemeente te stig soos deur die Ring gedlimiteer met behoorlike in agneming van die gevoelens van die lidmate wie se name op die voorgelese lys verskyn." - Clem Marais (Argivaris)
• Anita Jooste, Otjiwarongo 30/05 067-304339 hectorfjooste@gmail.com
• Dirk de Vos, Grootfontein 08/06 081-149-0335 djdevos@iway.na
Ds Jan Theron van Pionierspark het die afgelope tyd verloof geraak aan Michelle van Schoor. Al die Feldmuise sê geluk!
Ds Aldo Liebenberg van Karasburg se eensaamheid is opgehef toe hy op 22 Mei in die huwelik getree het met Ilene. Al die Feldmuise sê geluk - en welkom Ilene!
Thijs kuier die week saam met dr Wynand Fourie onder die Kameelboom Sondag 30 Mei en Dinsdag 1 Junie hanteer hulle 1Samuel 8:4 – 117. Luister op Kanaal 7 elke Sondag om 12:00 of na die heruitsendings op Dinsdae. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Hulle pa is Ruben Kruger, die beroemde Springbokflank wat gans te vroeg gesterf het. Maar dié twee meisiekinders speel, soos hy, die wêreld aan die brand – op die tennisbaan. Hulle ma reken hulle het hul pa se dryfkrag, dissipline en uithouvermoë geërf. Lees verder
Alle ouers vrees dit. Met haar het dit gebeur. Die vryskutjoernalis, skakelpraktisyn en fotograaf Ansja Ferreira van Bloemfontein se negejarige dogter Larissa het in 2017 in 'n gru-motorongeluk gesterf. Ansja se boek La – 'n reis na die lig beskryf haar reis sedertdien. Hierin probeer sy sin maak van die gebeure. Lees verder
Dít is die ware opdrag van die kerk!, saamgestel deur Ds JWM Hartney.
Skakel vir aanlyn aankope - https://shop.clf.co.za/product/dit-is-die-ware-opdrag-van-die-kerk/
• Streek Midde Ooste
• Bevolking 102 941 000
• Christelike bevolking 16 250
• 2021 Ranglysposisie 16e
• Bid vir alle Christene wat in die tronk is of aangehou word, en vir die veiligheid van alle Christene terwyl hulle aangaan met hul daaglikse lewens.
• Bid vir 'n einde aan alle valse aantygings en sinnelose aanvalle teen Christene, en dat daar 'n dringendheid by die plaaslike polisiemagte sal wees om geregtigheid vir alle oortredings te soek.
• Bid dat Christene in Egipte die waagmoed en wysheid sal hê om die lig van Christus helder in hul gemeenskappe te laat skyn.
• Lewensreg te koop op 1 slaapkamer woonstel no 304 op 3de vloer in toringblok @ N$700 000 of naaste aanbod.